Brian Mikkelsen (KF), 2012-06-08:
Regeringsskiftet i oktober måned har været en meget dyr fornøjelse for danskerne.
750 mio. kr. om måneden har danskerne fået i ekstra skattestigninger, siden regeringen tiltrådte.
Hvis vi fortsætter det regnestykke, altså 750 mio. kr. om måneden, og går ud fra, at regeringen sidder perioden ud, vil det i alt koste 30 mia. kr. i ekstra skatter og afgifter fra regeringens side.
Der er nemlig intet statistisk belæg for at sige, at det giver bedre velfærd, at man hæver skatterne.
Det eneste, der er statistisk bevis for, er, at når man hæver forskellige typer af afgifter, som regeringen har foreslået her i forbindelse med finansloven, f.eks. NOx-afgift, sukkerafgift, tryksagsafgift osv., så betyder det tab af arbejdspladser i Danmark.
I bogstavelig forstand lukker produktion ned i Danmark, og man taber arbejdspladser i Danmark, når man hæver skatter og afgifter.
Så det, der skal til, er en reform af hele opfattelsen af, hvad der skal til for at drive en ordentlig offentlig sektor.
Når vi ikke har verdens bedste sundhedssystem i Danmark, når vi ikke har verdens bedste uddannelsessystem i Danmark, hvad vi vitterlig ikke har, må man jo se på, hvad man kan gøre for at få det bedre inden for den økonomiske ramme, man nu engang vælger at have til rådighed.
Og der handler det altså ikke om blot at skrabe flere penge ind, men at sørge for, at der bliver produktion og udvikling i Danmark, så vi også kan finansiere et velfærdssamfund i Danmark.
For vi skal have et velfærdssamfund.
Det går ikke kun i den rigtige retning, når vi ser på det, som regeringen har fremlagt, også efter at den har hævet skatter og afgifter med 750 mio. kr. hver eneste måned, siden den tiltrådte.
Med den sidste skattereform, som man lægger op til her, vil man også øge skatter og afgifter, man vil øge boligbeskatningen og samtidig også lave en underlig form for aldersdiskrimination, med hensyn til at det skal være dyrere at være dansker, hvis man er over folkepensionsalderen.
Så det, der skal til, er reelle skattelettelser.
Det er en reel prioritering af, at det skal være billigere at være dansker.
Så det, der virkelig vil sætte skub i væksten i Danmark, vil være, at man f.eks. fjerner topskatten.
Det er den allerbedste måde at skabe ny vækst og velstand og nye arbejdspladser i Danmark på.
Topskatteyderne betaler langt mere i Danmark, end tilfældet er i de lande, vi normalt sammenligner os med, og derfor vil det være rimeligt og også fornuftigt for dansk økonomi at afskaffe topskatten.
Vi er enige med regeringen i, at man skal forhøje beskæftigelsesfradraget; det skal være sådan, at der er et økonomisk incitament til at gå på arbejde.
Ved at hæve beskæftigelsesfradraget kan man give hver enkelt dansker et incitament til at komme ud af offentlig forsørgelse og deltage på arbejdsmarkedet.
Det vil være til gavn for alle.
Når vi taler om, at det ikke skal være dyrere at være dansker, er det også vigtigt, at der er tryghed om økonomien, og at boligskatterne holdes i ro.
Regeringen vil jo gøre det dyrere at være boligejer ved at mindske rentefradraget.
Det vil være gift for et boligmarked, som i forvejen er hårdt presset af den økonomiske krise.
Og det vil presse mange familier så hårdt, at de kan risikere at måtte gå fra hus og hjem.
Så vi skal sikre tryghed om boligejerne for den samlede økonomis skyld, og det kan man også gøre ved at fastfryse den kommunale ejendomsskat, grundskylden, på det nuværende niveau, så de store skattestigninger, der er lagt op til med de sidste vurderinger, annulleres.
For hver eneste gang, vi skruer en tand op for forbrugsafgifterne i Danmark, ender vi med at sende arbejdspladser, omsætning og udvikling ned syd for grænsen.
I dag er det sådan, at en meget stor del af f.eks. den danske ølproduktion bliver solgt alene i Flensborg.
Det samme gælder f.eks. chokoladevarer og en masse andre varer, som man køber ind i detailhandelen.
Så derfor handler det om at holde forbrugsudgifterne i ro, så man beholder arbejdspladserne og udviklingen i Danmark.
Hvis vi også skal have produktion i Danmark, investeringer i Danmark, skal man også kigge på virksomhedernes omkostninger, og derfor skal vi have selskabsskatten ned, så virksomhederne vil investere i Danmark, så de skaber arbejdspladser i Danmark.
Vi er enige i, at iværksætterskatten skal væk.
Det var ikke en blomst, som var groet i vores have, selv om vi selv var med til at gennemføre den, da vi satte marginalskatten dramatisk og historisk meget ned, da vi gennemførte den sidste skattereform.
Men den skal vi have væk.
Så kan vi heller ikke forstå, at regeringen vil afskaffe boligjobordningen; det vil jo gøre det dyrere at være dansker.
Det vil i det hele taget gøre det dyrere for det danske samfund, fordi vi kommer til at miste den udvikling, der er i, at håndværkerne laver hvidt arbejde i Danmark frem for sort arbejde.